b'\n_START_ARTICLE_\nSfinga (Mahkota)\n_START_SECTION_\nVsebina\n_START_PARAGRAPH_\nKnjiga govori o alpinisti\xc4\x8dnih dogodiv\xc5\xa1\xc4\x8dinah avtorja Anteja Mahkote. Je nekak\xc5\xa1na avtobiografska pripoved, v katero je avtor vpletel mnoge zanimive zgodbe s svoje bogate alpinisti\xc4\x8dne poti. Skozi pripoved dobimo vpogled v stanje na podro\xc4\x8dju alpinizma v Sloveniji v 50. in 60. letih prej\xc5\xa1njega stoletja. \xc4\x8ceprav Mahkota opisuje razli\xc4\x8dne uspe\xc5\xa1ne in neuspe\xc5\xa1ne vzpone, zanimive dogodiv\xc5\xa1\xc4\x8dine ter vzpone svojih, kakor jih imenuje, alpinisti\xc4\x8dnih kameradov, pa je osrednja tema vendarle Sfinga. To je 300-metrski navpi\xc4\x8den in mestoma previsen steber v zgornjem delu Triglavske severne stene. Ime je dobil zaradi obraza, ki se izri\xc5\xa1e v profilu, \xc4\x8de nanj pogledamo iz levega kota Amfiteatra, prodnate krnice sredi stene. Zaradi svoje previsnosti je Sfinga dolga leta veljala za nerazre\xc5\xa1eno uganko in postala legenda, \xc5\xa1e preden je bila preplezana. Po skoraj desetih letih obleganja jo je leta 1966 uspelo preplezati prav Mahkoti v navezi s Petrom \xc5\xa0\xc4\x8detininom. \xc4\x8ceprav je Mahkota junak dogajanja, pa med branjem ne naletimo na hvalnico samemu sebi, temve\xc4\x8d na razgaljanje samega sebe z nenavadno odkritosr\xc4\x8dnostjo. Avtor mnogokrat v ospredje postavi prijatelje in njihove dose\xc5\xbeke ter odkritosr\xc4\x8dno pripoveduje o svojih dvomih, zmotah, neuspe\xc5\xa1nih poizkusih, strahu.'